作者:唐彥謙
標題:六月十三日上陳微博士
內容:驕雲飛散雨，隨風為有無。老農終歲心，望施在須臾。平生官田粟，長此禮義軀。置之且勿戚，一飽任妻孥。青青澤中蒲，九夏氣淒寒。翾翾翠碧羽，照影蒼溪間。巢由薄天下，俗士榮一官。小大各有適，自全良獨難。窮居無公憂，私此長夏日。蚊蠅如俗子，正爾相妒嫉。麾驅非吾任，遁避亦無術。惟當俟其定，靜坐萬慮一。